**Na FIŠ so mladi upi znova tekmovali iz znanja računalništva in spletnih tehnologij**

V četrtek, 24. januarja 2019, je na Fakulteti za informacijske študije v Novem mestu potekalo tradicionalno, 4. tekmovanje v znanju računalništva in spletnih tehnologij za srednješolce.

Na tekmovanju se je pomerilo 17 dijakov in dijakinj iz štirih šol jugovzhodne regije: Gimnazije Brežice, Šolskega centra Novo mesto, Šolskega centra Krško-Sevnica in Gimnazije Kočevje.

Zbrane je pred samim začetkom reševanja nalog nagovoril predsednik Študentskega sveta FIŠ **Žiga Šume**: *»Tudi sam sem še lani kot dijak tekmoval, a nisem prišel daleč. A vsaka izkušnja je dobra, in četudi nisem zmagal, sem dobil nekaj več - sanje za novo pot, po kateri hodim še danes in na njej dosegam uspehe. FIŠ mi omogoča dosegati to, kar si želim,«* je med drugim dejal Žiga in tekmovalcem zaželel obilo uspeha. **Doc. dr. Borut Lužar**, ki je sestavil naloge, je tekmovalcem podal navodila za reševanje ter jim prav tako zaželel obilo sreče in uspeha.

Tekmovalci so naloge reševali 120 minut, pod budnim očesom članov ocenjevalne komisije, **doc. dr. Boruta Lužarja in doc. dr. Panče Panova**. Po malici so se dijaki in mentorji udeležili še delavnice na temo večkriterijskega odločanja z DEX-i, ki jo je izvedel **izr. prof. dr. Blaž Rodič.** Nato je sledila še razglasitev rezultatov in podelitev nagrad in priznanj, pri čemer je dijakom in mentorjem za dobro delo čestitala tudi prodekanja za izobraževanje, **doc. dr. Katarina Rojko**.

In kakšni so bili rezultati?

Prvo mesto na tekmovanju je s 50 točkami osvojil dijak Šolskega centra Novo mesto **Anže Kocjančič**, le točko manj je dosegel drugo uvrščeni **Andraž Bajec**, prav tako iz ŠC Novo mesto, ki je tako ubranil lansko drugo mesto. Na tretje mesto pa se je z 38 točkami uvrstil dijak Gimnazije Brežice **Primož Bogner**, sicer dvakratni zaporedni zmagovalec tega tekmovanja. Dodajmo, da so se tekmovanja udeležila tudi štiri dekleta, lani tretje uvrščena **Lea Kukavica** iz Gimnazije Brežice je tokrat pristala na 4. mestu. Čestitamo vsem!

Zahvaljujemo se **številnim podjetjem, ki so prispevali darila za udeležence**: **Krka d.d., Razvojni center Novo mesto, Planis, Mikrografija, TPV Novo mesto, Ascaldera, GEN Energija, Talpas, Solvera Lynx**. Hvala pa tudi podjetju **Spar Slovenija – Megamarketu Interspar, Qlandija Novo mesto**, ki je znova poskrbelo, da tekmovalci niso bili lačni.

****